ETICKÝ KÓDEX

 zamestnancov MŠ Jána Šimka 7, Martin

Článok I
Základné ustanovenia

1. Etický kódex stanovuje pravidlá správania sa, konania zamestnanca materskej školy
(ďalej len „zamestnanec MŠ“) a dodržiavania základných morálnych princípov.

2. Etický kódex je záväzný pre všetkých zamestnancov MŠ. Zaväzuje každého zamestnanca, aby dbal na dôstojnosť svojho postavenia v škole, komunite a v spoločnosti.

3. Zamestnanec MŠ je fyzická osoba, ktorá je v pracovnoprávnom vzťahu alebo inom pracovnom vzťahu k zamestnávateľovi – Materskej škole.

Článok II
Všeobecné zásady

1. Každý zamestnanec MŠ je pri výkone práce povinný dodržiavať Ústavu SR., ústavné zákony, zákony, ostatné všeobecne záväzné právne predpisy, všeobecne záväzné nariadenia a vnútorné predpisy, vrátane ustanovení tohto kódexu.

2. Zamestnanec je pri plnení svojich úloh otvorený a prístupný verejnosti (deťom, zákonným zástupcom a ostatným návštevníkom MŠ. Je povinný odmietnuť poskytnutie tých informácií, ktorých poskytnutie zakazuje osobitný právny predpis.

3. Zamestnanec plní úlohy, vyplývajúce z jeho pracovného zaradenia osobne, zodpovedne, včas a riadne, v zhode s poslaním a cieľmi MŠ. Výkon práce musí byť spojený s maximálnou mierou slušnosti, porozumenia a ochoty. Je povinný zdržať sa pri výkone týchto povinností, ale aj mimo priameho výkonu pracovných povinností, akéhokoľvek správania, ktoré by mohlo narušiť vážnosť práce, dobré meno MŠ. Voči verejnosti a ostatným zamestnancom vystupuje zdvorilo, korektne, s úctou a v súlade so zásadami slušného správania.

4. Zamestnanec aktívne, profesionálne a empaticky vstupuje do procesov tvorby klímy v škole tak, aby sa etablovala ako otvorený a bezpečný priestor vrátane komunikácie
s mimoškolskými organizáciami, ako aj s verejnosť

5. Zamestnanec o vzniknutých problémoch otvorene komunikuje, aktívne hľadá riešenia a neprenáša zodpovednosť za svoje zlyhanie na ostatných kolegov alebo na zamestnávateľa,
teda rešpektuje psychickú autonómiu a fyzickú autonómiu a jedinečnosť svojich kolegov
pri výkone pracovnej činnosti.

6. Zamestnanec zodpovedá za svoje konanie a rozhodnutia zamestnávateľovi , a je pripravený podrobiť sa kontrole a potrebnému preskúmaniu jeho postupu.

Článok III
Zneužitie pracovného postavenia

1. Zamestnanec nezneužíva informácie nadobudnuté v súvislosti a pri vykonávaní
zamestnania vo vlastný prospech alebo v prospech blízkych osôb alebo iných
fyzických osôb alebo právnických osôb; táto povinnosť platí aj po skončení
pracovného pomeru.

2. Zamestnanec, domnievajúci sa, že sa od neho vyžaduje, aby konal spôsobom,
ktorý je nezákonný, nesprávny alebo neetický, ktorý má za následok zlé hospodárenie, alebo je inak nezlučiteľný s platnou legislatívou a Etickým kódexom, písomne oznámi túto skutočnosť vedúcemu zamestnancovi . Vedúci zamestnanec svoje stanovisko oznámi podriadenému zamestnancovi písomne. Ak sa zamestnanec domnieva, že odpoveď nie je
dostatočná a primeraná, môže záležitosť písomne oznámiť nadriadenému vedúceho zamestnanca.

Článok IV

Pedagogickí zamestnanci

Výkon pracovnej činnosti podľa § 6 zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov (ďalej len „pracovná činnosť“) má nespochybniteľný etický rozmer v podobe ochrany najvyšších ľudských hodnôt, dôstojnosti človeka a slobody na ceste za vzdelaním v duchu demokratických a kultúrnych princípov zakotvených v Ústave Slovenskej republiky a právnom poriadku Slovenskej republiky.

Každý pedagogický zamestnanec má byť morálnou a odbornou autoritou, ale aj pomocníkom a sprievodcom detí pri ich výchove a vzdelávaní a optimalizácii osobnostného vývinu.

 Morálne kvality pedagogického zamestnanca alebo odborného zamestnanca a schopnosť riešiť etické problémy predstavujú jeden z kľúčových atribútov úspešného výkonu pracovnej činnosti

Článok V

Poslanie a morálka pedagogických zamestnancov

1. Poslaním pedagogického zamestnanca alebo odborného zamestnanca
je vychovávať, vzdelávať, podieľať sa na formovaní osobnostných kvalít detí, učiť ich
dôvere a úcte k človeku, schopnosti vážiť si slobodu, prijímať zodpovednosť a byť
spravodlivým. Svojím konaním, správaním a odbornou činnosťou prispieva ku kultúre
medziľudských vzťahov, k podpore morálnych spoločenských hodnôt a tradícií.
2. Morálnou povinnosťou pedagogického zamestnanca je v súlade s rešpektovaním názorovej plurality, demokracie a spoločenskej prospešnosti kriticky hodnotiť a eliminovať akékoľvek diskriminačné praktiky.
3. Pedagogický zamestnanec si je vedomý svojej spoločenskej zodpovednosti a dôležitosti výkonu pracovnej činnosti. Uvedomuje si, že procesy výchovy a vzdelávania sa prejavujú vo vzdelanostnej a morálnej úrovni detí a výrazne
ovplyvňujú aj budúcnosť celej spoločnosti.
4. Pedagogický zamestnanec sa správa v súlade s právnymi predpismi a ďalšími predpismi súvisiacimi s výkonom jeho pracovnej činnosti. Aktívne
sa podieľa na kultivovaní a skvalitňovaní verejného života.

Článok VI

Vzťah pedagogického zamestnanca alebo odborného zamestnanca k sebe samému a k výkonu pracovnej činnosti.

Pedagogický zamestnanec:
1. Na základe sebapoznania, etického zmýšľania a konania rozvíja svoju osobnú identitu
a morálnu integritu, čo je predpokladom jeho plnohodnotnej profesijnej realizácie
a tým sa stáva vzorom pre deti a spoločnosť.

2. Disponuje pri výkone pracovnej činnosti slobodou voľby, ale zároveň aj zodpovednosťou v zmysle etického pôsobenia.

3. Spája svoju profesionalitu so stotožnením sa s vykonávanou pracovnou činnosťou
a prejavovaním úsilia byť morálnou a odbornou autoritou.

4. Z hľadiska celoživotného vzdelávania kultivuje svoju osobnosť a vie správnym
spôsobom odovzdávať vedomosti a zručnosti vo výchovno-vzdelávacom procese.

5. Usiluje sa o kolegialitu v pracovnom prostredí a podieľa sa na utváraní spolupracujúceho spoločenstva.

6. Pri výkone pracovnej činnosti je nositeľom ľudskosti, empatie, kompetentnosti
a v hodnotiacom prístupe je objektívny a spravodlivý; v sociálnych a profesijných
vzťahoch je otvorený a úprimný; pri osobných stretnutiach dodržiava princípy etickej
komunikácie.

Článok VII

Vzťah pedagogického zamestnanca k deťom, zákonným zástupcom

1. Rešpektuje rovnako všetky deti, ich zákonných zástupcov a zamestnancom MŠ, bez ohľadu na ich pohlavie, náboženské vyznanie alebo vieru, rasu, príslušnosť k národnosti alebo etnickej skupine, zdravotné postihnutie, vek, sexuálnu orientáciu, manželský stav a rodinný stav, farbu pleti, jazyk, politické alebo iné zmýšľanie, národný alebo sociálny pôvod, majetok, rod alebo iné postavenie alebo bez ohľadu na to, či ide o oznamovateľa kriminality alebo inej protispoločenskej činnosti.

2. Dbá o dobro detí, kladie dôraz na starostlivosť o ich duševné zdravie a fyzické zdravie, sociálne spôsobilosti a morálne schopnosti.

3. Rešpektuje osobitosť každého dieťaťa a prihliada na jeho špecifické výchovno-
vzdelávacie potreby.

4. Vykonáva pracovnú činnosť kompetentne, zodpovedne, zdvorilo, trpezlivo, primerane veku detí a v súlade s právnymi predpismi a vnútornými predpismi súvisiacimi s výkonom jeho pracovnej činnosti; spoluvytvára na pracovisku pokojné prostredie a tvorivú atmosféru, v ktorej sa žiaci budú cítiť bezpečne a budú sa radi vzdelávať.

5. Pomáha deťom zaujať etické postoje, vedie ich ku kritickému mysleniu, ktoré vychádza z rešpektovania ľudskej dôstojnosti, formuje ich svedomie a vedie ich k správnemu a zodpovednému prežívaniu slobody a zodpovednosti za svoje skutky.

6. Pri výkone pracovnej činnosti aktívne chráni deti pred všetkými formami sociálno-
patologických javov, ktoré narúšajú sebaúctu a integritu jeho osobnosti.

7. Spolupracuje so zákonnými zástupcami detí a pravdivo ich informuje o dosiahnutých výchovno-vzdelávacích výsledkoch detí a ich vývine alebo o výsledkoch pri poskytovaní odbornej starostlivosti; usiluje sa vzbudiť ich záujem o prácu a smerovanie MŠ v snahe zabezpečiť čo najlepšie podmienky pre každé dieťa.

8. Citlivo vníma kultúrno-výchovné pozadie rodinného prostredia každého dieťaťa,
hodnotovú orientáciu a vzdelanie zákonných zástupcov, zástupcov zariadenia, životný štýl rodiny tak, aby komunikácia medzi rodinou a školou viedla k vytváraniu pozitívnych postojov dieťaťa k sebe samému, vzdelaniu, práci a k životu.

Článok VIII

 Vzťah pedagogického zamestnanca alebo odborného zamestnanca k sebe samému, ku kolegom, k deťom, k MŠ a k verejnosti

**Pedagogický zamestnanec:**1. Akceptuje potrebu tímovej práce vo výchove a vzdelávaní ako prirodzený rámec
svojho profesionálneho pôsobenia.

2. Pri napĺňaní svojich cieľov dbá na stratégie a zámery MŠ, odmieta všetky formy diskriminácie alebo správania, ktoré by spôsobilo ujmu druhým.

3. Aplikuje svoje kompetencie v rámci základných etických princípov, pravidiel v oblasti
vzťahov s rodinami žiakov, vedúcimi pedagogickými zamestnancami,

4. Zaujíma sa o dianie v MŠ a aktívne sa podieľa na činnostiach v rámci realizácie výchovy a vzdelávania a chodu školy.

5. Dokáže svoje pracovné postupy objasniť, zdôvodniť a niesť za ne zodpovednosť.

6. Chráni česť, dôstojnosť a súkromie seba samého, kolegov, detí, zákonných zástupcov a zástupcov zariadení; obozretne nakladá s dôvernými informáciami; nepoužije ich neoprávnene, v neprospech alebo na znevýhodnenie človeka či organizácie, ktorej sa priamo alebo nepriamo týkajú.

7. Vníma proces začleňovania detí so špeciálnymi výchovno-vzdelávacími potrebami do bežného života ako integrálnu súčasť výchovno-vzdelávacieho procesu, pri tom spolupracuje a komunikuje s príslušnými organizáciami,

Článok IX
Záverečné ustanovenia

1. Etický kódex je záväzný pre každého zamestnanca mesta. Konanie v rozpore s jeho ustanoveniami je kvalifikované ako porušenie pracovnej disciplíny so všetkými dôsledkami v zmysle platných právnych predpisov.

2. Etickým kódexom budú oboznámení všetci zamestnanci MŠ. Etický kódex nadobúda platnosť a účinnosť dňom podpísania riaditeľkou MŠ Jána Šimka 7, Martin.

V Martine 4. 4.2022 Miroslava Kesegová

 riaditeľka MŠ

Svojím podpisom potvrdzujem, že som bol/bola oboznámený/á Etickým kódexom Materskej školy, Jána Šimka 7, Martin a budem ho dodržiavať.

|  |  |  |
| --- | --- | --- |
| **P. č.** | **Meno a priezvisko zamestnanca** | **Podpis** |
| 1. | Miroslava Kesegová |  |
| 2. | Dana Bellová |  |
| 3. | Ingrid Reháková |  |
| 4. | Petra CHlebová |  |
| 5. | Petra Cagardová |  |
| 6. | Michaela Silnicová |  |
| 7. | Lucia Škutová |  |
| 8. | Peter Hlavňa |  |
| 9. | Alena Pittnerová |  |
| 10. | Jozefína Cígerová |  |
| 11. | Henrieta Valová |  |
| 12. | Maroš Bačiak |  |
| 13. | Viera Bíziková |  |
| 14. | Renáta Šuleková |  |
| 15. | Miroslava Banáriová |  |
| 16. | Elvíra Štefanidesová |  |
|  |  |  |

V Martine dňa 04. 04. 2022